חדש בסוכות: לראשונה קו אוטובוס ייעודי יחבר בין רכבת בנימינה לרמת הנדיב
בשורה למבקרים ולסביבה: הדרך לרמת הנדיב הופכת נוחה וירוקה יותר, עם חיבור ישיר מתחנת הרכבת. הקו החדש יפעל בחול המועד סוכות וצפוי לשוב גם בחופשות פסח והקיץ

בחול המועד סוכות יוכלו המבקרים ברמת הנדיב להשאיר את הרכב בבית: לראשונה יופעל קו אוטובוס ייעודי, מספר 30, שיחבר בין תחנת רכבת בנימינה לרמת הנדיב. הקו יפעל בין 27 בספטמבר ל־2 באוקטובר 2026, ויאפשר לציבור להגיע לפארק הטבע ולגנים בשילוב של רכבת ואוטובוס – באופן נוח, נגיש וידידותי יותר לסביבה.
המהלך מהווה בשורה הן עבור ציבור המבקרים והן עבור הסביבה: החיבור החדש לתחנת הרכבת מרחיב את אפשרויות ההגעה לרמת הנדיב בתחבורה ציבורית, מצמצם את התלות ברכב הפרטי ומאפשר להגיע לבילוי בטבע בלי להתחיל את היום בחיפוש אחר חניה.
הפעלת הקו התאפשרה במסגרת שיתוף פעולה בין משרד התחבורה, חברת קווים, ורמת הנדיב, כחלק ממהלך להרחבת המענה התחבורתי הציבורי אל האתר. על פי התכנון, אותו הובילו נפתלי קוגלמן וירדן גבאי שיכל מחברת 'קווים', הקו הייעודי צפוי לשוב ולפעול גם במהלך חופשת פסח וחופשת הקיץ, ובכך לאפשר לציבור ליהנות מאפשרות הגעה בתחבורה ציבורית גם בתקופות העומס והחופשות.
חלי יעקבס, מנכ"לית רמת הנדיב: בזכות שיתוף פעולה של הרבה אנשים אחראים רמת הנדיב הופכת לנגישה יותר, השילוב של רכבת ואוטובוס מקרב את רמת הנדיב לתל אביב ולירושלים ולכל מה שביניהם, המחשבה על פחות פקקים, על צמצום הצורך בחניה ועל חווית הגעה נעימה היא חלק מתפיסת העולם שאנחנו מובילים – חווית טבע טובות ששומרות על הסביבה ומאפשרות ליותר אנשים להגיע אלינו בלי להעמיס על המשאבים. בואו ברכבת ובאוטובוס, תסתכלו על הנוף בדרך ותהיו שותפים למערכת יחסים מיטיבה בין אדם לטבע. 
הקו החדש מגיע לקראת אירועי סוכות ברמת הנדיב, שיתקיימו בין 26 בספטמבר ל־1 באוקטובר, ויכללו מגוון פעילויות לכל המשפחה, ובהן סיורים, סדנאות ופעילויות בטבע לילדים ולמבוגרים.
ברמת הנדיב מציינים כי החיבור החדש לתחנת הרכבת הוא צעד משמעותי בהנגשת האתר לקהלים רחבים יותר ובקידום הגעה בתחבורה ציבורית. עבור מבקרים המגיעים ברכבת, הקו החדש יאפשר רצף תחבורתי פשוט יותר – מהרכבת ועד רמת הנדיב – ללא צורך בהחלפת מספר אמצעי תחבורה או בשימוש ברכב פרטי.
פרטי הקו
תחנת רכבת בנימינה - רמת הנדיב:
08:30, 09:10, 10:10, 11:40, 12:40, 14:40, 16:10, 17:10, 18:40
רמת הנדיב - תחנת רכבת בנימינה:
08:50, 09:30, 11:00, 12:00, 14:00, 15:30, 16:30, 18:00, 19:00
הקו יפעל בתאריכים 27.9–2.10.2026.
שימו לב: הנסיעות היוצאות מתחנת בנימינה בשעות 16:10, 17:10 ו־18:40, והנסיעות היוצאות מרמת הנדיב בשעות 16:30, 18:00 ו־19:00, לא יפעלו ביום שישי.
אירועי סוכות ברמת הנדיב
אירועי סוכות יתקיימו ברמת הנדיב בין 26.9 ל־1.10, ויציעו למבקרים מגוון פעילויות בטבע לכל המשפחה, לצד ביקור בגנים ובפארק הטבע.
הקו החדש יאפשר להגיע לאירועים ולרמת הנדיב כולה בשילוב רכבת ותחבורה ציבורית, ולהתחיל את הביקור כבר בדרך – באופן נוח, נגיש ועם פחות תלות ברכב הפרטי.

